ปล่อยกู้ฟื้นห้างเซ็นเตอร์วัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — เอสเอ็มอีแบงก์เยียวยา “เซ็นเตอร์วัน” ปล่อยกู้ใหม่เพื่อปรับปรุงอาคารและผู้เช่ารายย่อย 300 ราย
นายโสฬส สาครวิศว กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารพร้อมให้ความช่วยเหลือเจ้าของกิจการเซ็นเตอร์วัน และผู้เช่าพื้นที่ในอาคารที่ได้รับผลกระทบจากการชุมนุมทางการเมือง ซึ่งอาคารถูกเผาวอดทั้งหลัง
“ธนาคารจะให้การช่วยเหลือและสนับสนุนอย่างเต็มที่ โดยจะปล่อยกู้เพิ่มไปลงทุนก่อสร้าง ปรับปรุงอาคารใหม่ให้กลับมามีพื้นที่รองรับการค้าขายของผู้ประกอบการรายย่อยดังเดิมโดยเร็วที่สุด” นายโสฬส กล่าว
นอกเหนือจากการให้ความช่วยเหลือด้านเงินทุนดังกล่าวแล้ว ธนาคารยังได้ประสานงานจัดหาพื้นที่ใกล้เคียงเป็นจุดจำหน่ายสินค้าชั่วคราวในระหว่างที่รอการก่อสร้างปรับปรุงอาคารเซ็นเตอร์วันให้แก่ผู้ประกอบการรายย่อยในช่วงแรกด้วย 
ทั้งนี้ ธนาคารจะตั้งเต็นท์ศูนย์อำนวยการความช่วยเหลือแก่ผู้ประกอบการในพื้นที่เช่าอาคารเซ็นเตอร์วันอีกจุดหนึ่งด้วย
รวมทั้งเชิญผู้ประกอบการย่านผ่านฟ้าฯ ราชประสงค์ สีลม สยามสแควร์ และบริเวณใกล้เคียง ประชุมชี้แจงรายละเอียดการขอสินเชื่อวงเงิน 5,000 ล้านบาทจากรัฐบาล ในวันพุธที่ 26 พ.ค. ที่รอยัลพารากอนฮอลล์ ชั้น 5 สยามพารากอน ตั้งแต่เวลา 09.30–12.00 น.
นายรัฐพล ไกรจิรโชติ กรรมการผู้จัดการศูนย์การค้าเซ็นเตอร์วัน กล่าวว่า ไฟน่าจะลามไปทั้ง 4 ชั้น และบริเวณด้านหลังซึ่งเป็นอาคารของมูลนิธิผู้บริโภคได้รับความเสียหายด้วย จากการประเมินความเสียหายเบื้องต้นน่าจะไม่ต่ำกว่า 1,000 ล้านบาท จาก ร้านค้าภายในส่วนของศูนย์การค้าประมาณ 300 ร้านค้า และคาดว่าจะมีพนักงานตกงานไม่ต่ำกว่า 1,000 คน
ขณะนี้ร้านค้าในเซ็นเตอร์วันส่วนใหญ่ได้ไปลงทะเบียนกับรัฐบาลเพื่อขอรับความช่วยเหลือด้านเงินทุนและสถานที่จำหน่ายสินค้าชั่วคราว